
VILKAVIŠKIO RAJONO KYBARTŲ SOCIALINIŲ PASLAUGŲ CENTRO
DARBO APMOKĖJIMO SISTEMA

I. SKYRIUS
BENDROSIOS NUOSTATOS

1. [bookmark: _Hlk164776730][bookmark: _Hlk164765490]Vilkaviškio rajono Kybartų socialinių paslaugų centro (toliau – Įstaiga) darbuotojų Darbo apmokėjimo sistema (toliau – Sistema) reglamentuoja visų Įstaigos darbuotojų darbo apmokėjimo tvarką.
2. Sistema parengta vadovaujantis Lietuvos Respublikos darbo kodeksu ir jo lydimais teisės aktais, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymu (toliau – Įstatymas), Lietuvos Respublikos Vyriausybės nutarimais, ir taikoma tiek, kiek to nereglamentuoja kiti atskirų sričių biudžetinių įstaigų veiklą reglamentuojantys įstatymai. 
3. Pagrindinės Sistemoje vartojamos sąvokos:
3.1. darbuotojas – asmuo, dirbantis Įstaigoje pagal su juo sudarytą darbo sutartį;
3.2. darbo sutartis − darbuotojo ir darbdavio susitarimas, pagal kurį darbuotojas įsipareigoja būdamas pavaldus darbdaviui ir jo naudai atlikti darbo funkciją, o darbdavys įsipareigoja už tai mokėti darbo užmokestį;
3.3. darbo užmokestis – atlyginimas už darbą, darbuotojo atliekamą pagal darbo sutartį;
3.4. darbuotojo profesija – tai asmens atliekamas darbas, o ne jo turimas išsilavinimas ar kvalifikacija;
3.5. pareigybė – darbuotojų darbo teisių ir darbo pareigų, atliekant darbo funkciją, visuma;
3.6. pareigybių lygiai – Įstaigos pareigybių lygiai, kurie atspindi pareigybių grupavimą pagal darbo turinio kompleksiškumą;
3.7. pareigybių grupė – tai pagal tam tikrus kriterijus sugrupuotos pareigybės, siekiant nustatyti vienodos vertės darbą;
3.8. pareiginis atlyginimas – pareiginė alga, apskaičiuojama pareiginės algos koeficientą dauginant iš pareiginės algos (atlyginimo) bazinio dydžio;
3.9. intervalas – tai skirtumas tarp minimalios ir maksimalios atlygio ar koeficiento dalies.
4. Ši Darbo apmokėjimo sistema nustatoma vadovaujantis teisinio apibrėžtumo, teisėtų lūkesčių apsaugos ir visokeriopos darbo santykių teisių gynybos, darbo santykių stabilumo, teisingo apmokėjimo už darbą, vienodo atlygio už tokį pat ir vienodos vertės darbą, darbuotojų lygybės, nepaisant jų lyties, rasės, tautybės, pilietybės, kilmės, kalbos, socialinės padėties, tikėjimo, įsitikimų ar pažiūrų, amžiaus, lytinės orientacijos, negalios, etninės priklausomybės, religijos, sveikatos būklės, ketinimo turėti vaiką (vaikų), įvaikį (įvaikių), globotinį (globotinių), rūpintinį (rūpintinių), santuokinės ir šeiminės padėties, priklausymo politinėms partijoms, profesinėms sąjungoms ir asociacijoms, aplinkybių, nesusijusių su darbuotojų dalykinėmis savybėmis, laisvų kolektyvinių derybų ir teisės imtis kolektyvinių veiksmų, skaidrumo ir viešumo principais. 




II. SKYRIUS
DARBUOTOJŲ PAREIGYBIŲ LYGIAI IR GRUPĖS

6. Įstaigoje taikomas, pareigybių grupavimo į pareigybių lygmenis, būdas. 
7. Įstaigoje  darbuotojų, dirbančių pagal darbo sutartis, pareigybės yra:
7.1. [bookmark: part_a45f04dec25e4128bb5821cd6b31c2be]A lygio – pareigybės, kurioms būtinas ne žemesnis kaip aukštasis išsilavinimas;
7.2. [bookmark: part_0cd770931aea4b0c82a3e9c04e64a05f]A1 lygio – pareigybės, kurioms būtinas ne žemesnis kaip aukštasis universitetinis išsilavinimas su magistro kvalifikaciniu laipsniu ar jam lygiaverte aukštojo mokslo kvalifikacija;
7.3. [bookmark: part_a86231c52ab94a34aeef5824d83d8291]A2 lygio – pareigybės, kurioms būtinas ne žemesnis kaip aukštasis universitetinis išsilavinimas su bakalauro kvalifikaciniu laipsniu ar jam lygiaverte aukštojo mokslo kvalifikacija arba aukštasis koleginis išsilavinimas su profesinio bakalauro kvalifikaciniu laipsniu ar jam lygiaverte aukštojo mokslo kvalifikacija;
7.4. [bookmark: part_a2c53e3093584496b5a3b0c710c6bfbb]B lygio – pareigybės, kurioms būtinas ne žemesnis kaip aukštesnysis išsilavinimas, įgytas iki 2009 metų, ar specialusis vidurinis išsilavinimas, įgytas iki 1995 metų;
7.5. [bookmark: part_6f73f25856964215b1962c38fe79d77d]C lygio – pareigybės, kurioms būtinas ne žemesnis kaip vidurinis išsilavinimas ir (ar) įgyta profesinė kvalifikacija;
7.6. D lygio – pareigybės, kurioms netaikomi išsilavinimo ar profesinės kvalifikacijos reikalavimai.
8. Įstaigoje dirbančių darbuotojų pareigybės skirstomos į šias grupes:
8.1. Įstaigos vadovai ir jų pavaduotojai, kurių pareigybės priskiriamos A (A1 ar A2) lygiui; 
8.2. struktūrinių padalinių vadovai, jų pavaduotojai, kiti pavaldžių darbuotojų turintys ar vadovaujantiems darbuotojams prilyginti specialistai (planuojantys, organizuojantys, koordinuojantys ir kontroliuojantys kitų asmenų atliekamą darbą ir jam vadovaujantys; planuojantys, organizuojantys, koordinuojantys ir kontroliuojantys finansinę, administracinę, su žmogiškaisiais ištekliais, planavimu susijusią veiklą ir jai vadovaujantys), kurių pareigybės priskiriamos A (A1 ar A2) arba B lygiui, atsižvelgiant į būtiną išsilavinimą toms pareigoms eiti; 
8.3. specialistai, kurių pareigybės priskiriamos A (A1 ar A2) arba B lygiui, atsižvelgiant į būtiną išsilavinimą toms pareigoms eiti; 
8.4. kvalifikuoti darbuotojai, kurių pareigybės priskiriamos C lygiui; 
8.5. darbuotojai, kurių pareigybės priskiriamos D lygiui (toliau – darbininkai).
9. Darbo apmokėjimo sistemos 1 priede yra pateikta Įstaigos darbuotojų pareigybių lentelė, pareigybių lygis, grupė, pareiginės algos koeficientų intervalai, pareiginės algos koeficientai pagal darbo stažą ir kintamosios dalies nustatymas.

III. SKYRIUS
DARBO UŽMOKESTIS

10. Darbuotojų darbo užmokestį sudaro:
10.1. pareiginė alga;
10.2. priemokos;
10.3. mokėjimas už darbą poilsio ir švenčių dienomis, nakties ir viršvalandinį darbą ar darbą, kai yra nukrypimų nuo normalių darbo sąlygų, budėjimą;
10.4. kintamoji dalis, jeigu ji numatyta darbo apmokėjimo sistemoje.




IV. SKYRIUS
PAREIGINĖS ALGOS KOEFICIENTO DYDŽIO NUSTATYMO KRITERIJAI

11. Pareiginės algos koeficiento vienetas yra Lietuvos Respublikos pareiginės algos (atlyginimo) bazinio dydžio nustatymo ir asignavimų darbo užmokesčiui perskaičiavimo įstatyme nustatytas pareiginės algos (atlyginimo) bazinis dydis. 
12. Pareiginė alga apskaičiuojama pareiginės algos koeficientą dauginant iš pareiginės algos (atlyginimo) bazinio dydžio.
13. Minimalūs pareiginės algos koeficientai negali būti mažesni nei Biudžetinių įstaigų darbuotojų darbo apmokėjimo ir komisijų narių atlygio už darbą Įstatymo 1 priede nustatyti minimalūs koeficientai. Apskaičiuota pareiginė alga negali būti mažesnė negu 1,1 Vyriausybės patvirtintos minimaliosios mėnesinės algos, išskyrus darbininkus, kuriems taikoma MMA.
14. Įstaigos vadovo pareiginė alga nustatoma biudžetinių įstaigų darbuotojų darbo apmokėjimo ir komisijų narių atlygio už darbą Įstatymo 1 priede.
15. Įstaigos darbuotojo pareiginės algos maksimalus koeficiento dydis negali viršyti vadovo pareiginės algos maksimalaus koeficiento dydžio, nustatyto biudžetinių įstaigų darbuotojų darbo apmokėjimo ir komisijų narių atlygio už darbą Įstatymo 1 priede arba kituose įstatymuose, išskyrus Įstatymo 6 straipsnio dalyse nustatytus atvejus.
16. Pareiginės algos koeficientų intervalai gali būti peržiūrimi ir atnaujinami pagal poreikį.
17. Jei pakeitus pareiginės algos koeficientų intervalus darbuotojo pareiginės algos koeficientas tampa mažesnis už naujai nustatytą minimalią pareiginės algos koeficiento ribą, tokiu atveju darbuotojui nustatoma minimali pareiginės algos koeficiento riba. 
18. Darbuotojo pareiginės algos koeficientas gali būti peržiūrimas pasikeitus darbo rinkos sąlygoms, įstatymuose nustatytoms minimalioms pareiginės algos koeficientų riboms, darbo užmokesčio fondui bei Įstaigai priskirtoms funkcijoms, atlikus neeilinį darbuotojo vertinimą, po kasmetinio veiklos vertinimo, Įstaigos vadovo sprendimu atsižvelgiant į turimas lėšas darbo užmokesčiui. 
19. Pareiginės algos koeficientas keičiamas pasikeitus darbo patirčiai.  Koeficientą nustato Įstaigos vadovo įsakymu, gavęs darbuotojo motyvuotą prašymą, ir jis taikomas nuo įsakymo priėmimo dienos.
20. Pareigybės lyginamos ir pareiginės algos koeficiento dydis nustatomas pagal veiklos sudėtingumo, atsakomybės lygio, pareigybės pakeičiamumo, išsilavinimo, darbo patirties, žinių ir jų sudėtingumo, problemų sprendimo, papildomų įgūdžių ir gebėjimų bei darbo sąlygų kriterijus, atsižvelgiant į konkrečios pareigybės funkcijas ir Įstaigos veiklos specifiką.
21.  Darbuotojo pareiginės algos koeficientas peržiūrimas pasikeitus darbuotojų profesinei darbo patirčiai prasidėjus naujiems darbo metams.
22. Darbuotojų prašymai dėl pareiginės algos koeficiento pakeitimo nagrinėjami ne ilgiau kaip 5 (penkias) darbo dienas nuo jų gavimo dienos. Įsakymas dėl koeficiento pakeitimo rengiamas gavus visus prašymą pagrindžiančius dokumentus. 

V. SKYRIUS
MOKĖJIMAS UŽ DARBĄ POILSIO IR ŠVENČIŲ DIENOMIS, NAKTIES IR VIRŠVALANDINĮ DARBĄ, BUDĖJIMĄ

23. [bookmark: part_3626f7b2926b4e228a2594448c23d69b]Už darbą poilsio dieną, kuri nenustatyta pagal darbo (pamainos) grafiką, mokamas ne mažesnis kaip dvigubas darbuotojo darbo užmokestis.
24. [bookmark: part_da3f3d97c4ad4a0a888881e541f2eb40]Už darbą švenčių dieną mokamas ne mažesnis kaip dvigubas darbuotojo darbo užmokestis.
25. [bookmark: part_563964020efa48a3afc7d6c0e8b59b70]Už darbą naktį mokamas ne mažesnis kaip pusantro darbuotojo darbo užmokesčio dydžio užmokestis.
26. Už viršvalandinį darbą mokamas ne mažesnis kaip pusantro darbuotojo darbo užmokesčio dydžio užmokestis. Už viršvalandinį darbą poilsio dieną, kuri nenustatyta pagal darbo (pamainos) grafiką, ar viršvalandinį darbą naktį mokamas ne mažesnis kaip dvigubas darbuotojo darbo užmokestis, o už viršvalandinį darbą švenčių dieną ir (arba) viršvalandinį darbą švenčių naktį – ne mažesnis kaip du su puse darbuotojo darbo užmokesčio dydžio užmokestis.
27. Darbuotojo prašymu darbo poilsio ar švenčių dienomis laikas ar viršvalandinio darbo laikas, pagal Darbo kodekso įstatymą, gali būti pridedamas prie kasmetinių atostogų laiko.
28. Už darbą, kai yra nukrypimų nuo normalių darbo sąlygų, taip pat kai padidinamas darbuotojo darbo mastas, mokamas padidintas, palyginti su normaliomis darbo sąlygomis, darbo užmokestis, nurodytas Lietuvos Respublikos darbo kodekse. Konkretūs apmokėjimo dydžiai nustatomi kolektyvinėse ir darbo sutartyse.

VI. SKYRIUS
PRIEMOKOS

29. Priemokos darbuotojams skiriamos už:
29.1. pavadavimą, kai raštu pavedama laikinai atlikti kito darbuotojo pareigybei nustatytas funkcijas;
29.2. papildomų užduočių, suformuluotų raštu, atlikimą, kai dėl to viršijamas įprastas darbo krūvis arba kai atliekamos pareigybės aprašyme nenumatytos funkcijos;
29.3. įprastą darbo krūvį viršijančią veiklą, kai yra padidėjęs darbų mastas atliekant pareigybės aprašyme nustatytas funkcijas neviršijant nustatytos darbo laiko trukmės. 
30. Kiekviena nurodyta priemoka negali būti mažesnė kaip 10 (dešimt) procentų pareiginės algos, bet ne didesnė nei 40 (keturiasdešimt) procentų. Nustatomų priemokų sumos dydis negali viršyti 80 (aštuoniasdešimt) procentų pareiginės algos. Konkrečius priemokų dydžius įsakymu nustato Įstaigos vadovas.
31. Už papildomą darbo krūvį, laikinų, skubių ar ypač svarbių Įstaigai užduočių vykdymą, projektų valdymą, laikiną kitų Įstaigos skyrių veiklos koordinavimą ar papildomų, pareigybės aprašyme nenustatytų funkcijų atlikimą, kai jos pavedamos raštu mokamos priemokos:
31.1.  Įstaigos finansininkams, pavaduotojams, padalinių vadovams ir raštinės vedėjai – skiriama 30–40 proc. pareiginės algos pastoviosios dalies dydžio priemoka; 
31.2. socialiniams darbuotojams, individualios priežiūros darbuotojams, vairuotojams ir aptarnaujančiajam personalui – skiriama 10–30 proc. pareiginės algos pastoviosios dalies dydžio priemoka.

VII. SKYRIUS
SKATINIMAS

32. Už nepriekaištingą pareigų atlikimą Įstaigos darbuotoją jį į pareigas priimantis asmuo gali skatinti Įstatymo ir kitų teisės aktų nustatyta tvarka.
33. Įstaigos darbuotojai gali būti skatinami šiomis skatinimo priemonėmis:
33.1. padėka;
iki 2 pareiginių algų dydžio pinigine išmoka už asmeninį išskirtinį indėlį įgyvendinant Įstaigos nustatytus tikslus arba už pasiektus rezultatus ir įgyvendintus uždavinius (tačiau ne dažniau kaip 2 (du) kartus per kalendorinius metus);
33.2. suteikiant iki 5 (penkių) mokamų papildomų poilsio dienų (tačiau ne daugiau kaip 10 (dešimt) mokamų papildomų poilsio dienų per metus) arba atitinkamai sutrumpinant darbo laiką;
33.3. vienkartine pinigine išmoka Vyriausybės nustatyta tvarka.
34. Įstaigos darbuotojai, jeigu buvo nustatyta, kad per paskutinius 6 (šešis) mėnesius jie padarė darbo pareigų pažeidimą, gali būti neskatinami, išskyrus atvejį, kai darbuotojo veikla įvertinama kaip viršijanti lūkesčius, o Viešųjų ir privačių interesų derinimo įstatymo 23 straipsnyje nustatytais atvejais – neskatinami.

VIII. SKYRIUS
MATERIALINĖS PAŠALPOS

35. Darbuotojams, kurių materialinė būklė tapo sunki dėl jų pačių ligos, artimųjų giminaičių, sutuoktinio, partnerio (kai partnerystė įregistruota įstatymų nustatyta tvarka), sugyventinio, jo tėvų, vaikų (įvaikių), brolių (įbrolių) ir seserų (įseserių), taip pat išlaikytinių, kurių globėjais ar rūpintojais įstatymų nustatyta tvarka yra paskirti Įstaigos darbuotojai, ligos ar mirties, stichinės nelaimės ar turto netekimo, gali būti skiriama iki 5 MMA dydžio materialinė pašalpa, jeigu yra pateikti šių darbuotojų rašytiniai prašymai ir atitinkamą aplinkybę patvirtinantys dokumentai.
36. Mirus darbuotojui, jo šeimos nariams (sutuoktiniui, vaikams (įvaikiams), motinai (įmotei), tėvui (įtėviui), senelei, seneliui, kitiems giminaičiams, kurie su mirusiuoju turėjo artimą ryšį ir (ar) gyveno kartu) iš Įstaigai skirtų lėšų gali būti išmokama iki 5 MMA dydžio materialinė pašalpa, jeigu yra pateiktas jo šeimos nario rašytinis prašymas ir mirties faktą patvirtinantys dokumentai.
37. Materialinę pašalpą Įstaigos darbuotojams, išskyrus Įstaigos vadovą, skiria Įstaigos darbuotoją į pareigas priimantis asmuo iš Įstaigai skirtų lėšų. Įstaigos vadovui materialinę pašalpą skiria jį į pareigas priimantis asmuo iš Įstaigos vadovo vadovaujamai Įstaigai skirtų lėšų.
[bookmark: part_f54abe4dfbf940139841e546b47d6a46]
IX. SKYRIUS
DARBO UŽMOKESČIO MOKĖJIMAS DARBUOTOJAMS, DIRBANTIEMS PROJEKTINĖSE VEIKLOSE

38. Darbuotojams, dirbantiems Įstaigos įgyvendinamose projektinėse veiklose, darbo užmokestis iš dalies ar visiškai mokamas iš Europos Sąjungos ar kitiems projektams įgyvendinti skirtų lėšų ir šaltinių.
39. Darbuotojų, dirbančių projektuose, darbo apmokėjimo formos ir sąlygos, darbo laikas nustatomas su darbuotoju sudaromoje projektinio darbo sutartyje arba susitarime dėl papildomo darbo (sutarties papildyme), kurie turi atitikti projektinės veiklos programos vadovo ar sutarties nuostatas.
40. Jei tikslinės paskirties lėšų davėjas pagal sutartinius įsipareigojimus nustato kitokią darbui apmokėti skirtų lėšų naudojimo tvarką, tuomet tokia tvarka galioja, jei neprieštarauja teisės aktų nuostatoms dėl darbo apmokėjimo.
41. Įstaigos darbuotojų, dirbančių projektinėse veiklose, atliekamo darbo turinys (funkcijos) ir jo aprašymas, pareigybėms gali būti taikomi specialūs reikalavimai, nustatomi darbuotojų pareigybės aprašymuose ir/arba darbo sutartyse.





X. SKYRIUS
DARBO UŽMOKESČIO SKAIČIAVIMAS, IŠMOKĖJIMAS IR IŠSKAITYMAI IŠ PRISKAIČIUOTO DARBO UŽMOKESČIO


42. Darbo užmokestis darbuotojui mokamas ne rečiau kaip du kartus per mėnesį, o jeigu darbuotojas prašo, – kartą per mėnesį. Bet kuriuo atveju už darbą per kalendorinį mėnesį negali būti atsiskaitoma vėliau negu per 10 (dešimt) darbo dienų nuo jo pabaigos, jeigu darbo teisės normos ar darbo sutartis nenustato kitaip.
43. Darbo sutarčiai pasibaigus, visos su darbuotojo darbo santykiais susijusios išmokos išmokamos, kai nutraukiama darbo sutartis su darbuotoju, bet ne vėliau kaip iki darbo santykių pabaigos, nebent šalys susitaria, kad su darbuotoju bus atsiskaityta ne vėliau kaip per 10 (dešimt) darbo dienų.
44. Ne rečiau kaip kartą per mėnesį atsiskaitymo lapelis darbuotojo pasirinktu būdu perduodamas tiesiogiai Įstaigos darbuotojui.
45. Išskaitos iš darbuotojo darbo užmokesčio gali būti daromos šiais atvejais:
45.1. grąžinti perduotoms ir darbuotojo nepanaudotoms pagal paskirtį Įstaigos pinigų sumoms;
45.2. grąžinti sumoms, permokėtoms dėl skaičiavimo klaidų;
45.3. atlyginti žalai, kurią darbuotojas dėl savo kaltės padarė Įstaigai; 
45.4. išskaičiuoti atostoginiams už suteiktas atostogas, viršijančias įgytą teisę į visos trukmės ar dalies kasmetines atostogas, darbo sutartį nutraukus darbuotojo iniciatyva be svarbių priežasčių arba dėl darbuotojo kaltės darbdavio iniciatyva.
46. Išskaita iš darbo užmokesčio atliekama ne vėliau kaip per 1 (vieną) mėnesį nuo tos dienos, kurią Įstaiga sužinojo ar galėjo sužinoti apie atsiradusį išskaitos pagrindą, išskyrus atvejį, jei darbuotojas sirgo. 
47. Išskaitų iš darbo užmokesčio dydžiai nustatyti Lietuvos Respublikos civilinio proceso kodekse.

XI. SKYRIUS
PRASTOVOS

48. Darbdavys darbuotojui ar darbuotojų grupei gali skelbti prastovą, kai:
48.1. darbdavys negali suteikti darbuotojui darbo sutartyje sulygto darbo dėl objektyvių priežasčių ne dėl darbuotojo kaltės ir darbuotojas nesutinka dirbti kito jam pasiūlyto darbo;
48.2. darbdavys negali suteikti darbuotojui darbo sutartyje sulygto darbo dėl Lietuvos Respublikos Vyriausybės paskelbtos ekstremaliosios situacijos ir (ar) karantino laikotarpiu nustatytų veiklos ribojimų ir dėl darbo organizavimo ypatumų nėra galimybės sulygto darbo dirbti nuotoliniu būdu arba kai darbuotojas nesutinka dirbti kito jam pasiūlyto darbo; 
49. Paskelbus prastovą pagal 48.1. punktą:
49.1. jei prastova iki 1 (vienos) darbo dienos mokamas vidutinis darbo užmokestis, darbuotojas tokiu atveju gali būti įpareigotas būti darbovietėje;
49.2. jei prastova 1 – 3 darbo dienos, negali būti reikalaujama, kad darbuotojas atvyktų į darbovietę kasdien ilgesniam negu viena valanda laikui. Tokiu atveju mokamas vidutinis darbo užmokestis, o už kitą prastovos laikotarpį jam paliekama keturiasdešimt procentų vidutinio jo darbo užmokesčio;
49.3. per mėnesį atlyginimas negali būti mažesnis nei minimali mėnesinė alga (MMA), jei dirbama pilnu etatu;
49.4. jei darbdavys paskelbia dalinę prastovą, sumažina darbo laiką, tokiu atveju mokama ne mažiau kaip 40 % darbo normos. Darbo diena – ne trumpesnė nei 3 (trys) valandos. Už nedirbtą laiką mokama pagal aukščiau nurodytą tvarką.
50. Paskelbus prastovą pagal 48.2. punktą:
50.1. apie prastovą ar jos atšaukimą pranešama Valstybinei darbo inspekcijai ne vėliau kaip prieš 1 (vieną) darbo dieną, darbuotojas negali būti kviečiamas į darbovietę. Mokamas ne mažesnis nei MMA atlyginimas (pilna darbo laiko norma dirbantiems).
50.2. jei darbdavys paskelbia dalinę prastovą, sumažina darbo laiką, tokiu atveju mokama ne mažiau kaip 40 % darbo normos. Darbo diena – ne trumpesnė nei 3 (trys) valandos. Už nedirbtą laiką mokama pagal aukščiau nurodytą tvarką.

XII. SKYRIUS
KASMETINIŲ ATOSTOGŲ APMOKĖJIMAS

51. Kasmetinių atostogų laiku darbuotojui paliekamas jo vidutinis darbo užmokestis.
52. Atostoginiai išmokami ne vėliau kaip paskutinę darbo dieną prieš kasmetinių atostogų pradžią.
53. Darbuotojo prašymu, suteikus kasmetines atostogas, atostoginiai mokami įprasta darbo užmokesčio mokėjimo tvarka.
54. Atleidžiant darbuotoją, kuris atleidimo dieną turi nepanaudotų atostogų, už nepanaudotas atostogas mokama kompensacija.

XIII. SKYRIUS
LIGOS PAŠALPOS MOKĖJIMAS

55. Ligos pašalpa mokama už pirmąsias 2 (dvi) kalendorines nedarbingumo dienas, sutampančias su darbuotojo darbo grafiku. Mokama ligos pašalpa yra lygi 62,06 procento išmokos gavėjo vidutinio darbo užmokesčio, apskaičiuoto Lietuvos Respublikos Vyriausybės nustatyta tvarka.
56. Pagrindas skirti ligos išmoką yra nedarbingumo pažymėjimas, išduotas pagal sveikatos apsaugos ministro ir socialinės apsaugos ir darbo ministro tvirtinamas Elektroninių nedarbingumo pažymėjimų bei elektroninių nėštumo ir gimdymo atostogų pažymėjimų išdavimo taisykles.
57. Teisės aktų numatyti pranešimai, susiję su darbuotojo nedarbingumo laikotarpiu, ruošiamas ir pateikiamas valstybės institucijoms.

XIV. SKYRIUS
DARBO UŽMOKESČIO KĖLIMO GALIMYBĖS BEI KRITERIJAI
58. Įstaigos darbuotojo pareiginės algos koeficientas gali būti didinamas, atsižvelgiant į darbuotojo darbo stažą Įstaigoje, už aukštus profesinius pasiekimus, neviršijant pareigybei nustatyto pareiginės algos koeficiento intervalo.
59. Nustatant konkretų pareiginės algos koeficientą, atsižvelgiama į darbuotojo darbo stažą Įstaigoje, jeigu pareigybei nustatytame koeficiento intervale yra galimybė taikyti didesnį koeficientą.
60. Darbo užmokesčio pakeitimas įforminamas darbdavio ar jo įgalioto asmens sprendimu (įsakymu), o darbuotojas apie darbo užmokesčio pakeitimą informuojamas Lietuvos Respublikos darbo kodekso nustatyta tvarka.



XV. SKYRIUS
BAIGIAMOSIOS NUOSTATOS

61. Darbo apmokėjimo sistema keičiama Įstaigos vadovo įsakymu.
62. Patvirtinta darbo apmokėjimo sistema peržiūrima ne rečiau kaip kartą metuose arba pasikeitus teisės aktams. Darbo apmokėjimo sistema patvirtinta laikantis lyčių lygybės ir nediskriminavimo kitais pagrindais principų.
63. Darbuotojai ir kiti atsakingi asmenys su Darbo apmokėjimo sistema yra supažindinami pasirašytinai ir privalo laikytis joje nustatytų įsipareigojimų bei atlikdami savo darbo funkcijas vadovautis Darbo apmokėjimo sistemoje nustatytais principais.
64. Įstaiga turi teisę iš dalies arba visiškai pakeisti darbo apmokėjimo sistemą Lietuvos Respublikos darbo kodekse nustatyta tvarka. Su pakeitimais darbuotojai ir kiti atsakingi asmenys yra supažindinami pasirašytinai.
65. Darbo apmokėjimo sistema taikoma visiems Įstaigos darbuotojams nuo jos įsigaliojimo dienos.
66. Esant darbuotojo prašymui, darbdavys informaciją apie darbo užmokestį turės pateikti raštu per protingą terminą. Jei iš darbdavio gauta informacija bus netiksli ar neišsami, darbuotojas galės asmeniškai ar per darbuotojų atstovus reikalauti darbdavio pateikti papildomų ir pagrįstų paaiškinimų ir išsamesnės informacijos apie visus pateiktus duomenis. Tokiu atveju darbdavys turės pateikti pagrįstą atsakymą ne vėliau kaip per 2 (du) mėnesius nuo tokio prašymo gavimo dienos.
___________________




